‘Watermeid’ vind haar pad na verhoog | Netwerk24
Deur Mariana Malan 11 Oktober 2017 13:00
Rehane AbrahamsFoto: Nardus Engelbrecht
Amee Lekas meen sy gaan binnekort baie besig raak. Verlede jaar is haar idee en kort uittreksel vir die toneelstuk Die dans van die watermeid by Kunste Onbeperk se eerste teksmark in Kaapstad gekies om tot ’n volwaardige produksie ontwikkel te word. Dit is uit 14 stukke gekies en word eersdaags in die Baxter opgevoer.
Die Nasionale Afrikaanse Teater-inisiatief (NATi) en die Baxter-teater het met die ontwikkeling gehelp.
Lekas het die teks onder mentorskap van die bekroonde dramaturg Saartjie Botha voltooi.
“Saartjie het my ontsettend baie gehelp om my denke oor skryfwerk te verander. Sy het baie van my vrae oor baie dinge, sommer dinge oor die lewe ook, beantwoord,” sê Lekas.
’n Mediaverklaring sê die stuk het “aangegryp met die beeldskone taalgebruik, die hartverskeurende verhaal wat Lekas vertel en die unieke blik op die mense uit haar grootwordwêreld in die skilderagtige Willowmore-streek in die dorre Klein-Karoo”.
“Ek het omtrent ’n jaar lank gewerk en geskaaf aan die teks. Dit het mettertyd baie ontwikkel en groter geword, die karakters het meer lewe gekry.”
Die regisseur is Jason Jacobs (wat onlangs vereer is met Kunste Onbeperk se Nuwe Stem-prys) onder die mentorskap van Lara Foot, artistieke en uitvoerende hoof van die Baxter-teatersentrum.
Lekas het reeds ’n leessessie van die stuk bygewoon.
Amy Lekas in die omgewing waar die verhaal van die meerminagtige, mitologiese watermeid ontstaan het.
“Dit was wonderlik om te hoor hoe die karakters klink. Ek was so beïndruk met die respek wat hulle vir die karakters betoon het.”
Die dans van die watermeid raak sosiale kwessies aan, soos jong mense wat vandag ’n stryd voer sonder die vooruitsig van werk of ’n beter lewe en die dinge wat gemeenskappe onder die mat invee. Dít alles onder die neus van die kerk. Intussen weerklink die ritme van die dans van die watermeid wat die jong meisies kom verlos wanneer die reën kom.
Die speelvak val saam met die tweede teksmark wat Kunste Onbeperk aanbied met die ondersteuning van NATi en die Baxter-teatersentrum. Dit word van 1 tot 25 November in die Baxter-ateljee opgevoer.
Uit die eerste teksmark is reeds vyf tekste verder ontwikkel. Die tweede teksmark vind op 7 en 8 November in die Baxtersentrum plaas.
Meer oor: Drama